FI Euroopan unionin virallinen lehti C 78/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2010/C 78/08

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”PEPERONE DI PONTECORVO”

EY-N:o: IT-PDO-005-0675-15.02.2008

SMM ( ) SAN ( X )

1. Nimi:

”Peperone di Pontecorvo”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 1.6: Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta:

Suojattu alkuperänimitys ”Peperone di Pontecorvo” on nimenä hedelmälle, joka saadaan paikallisen ekotyypin ”Capsicum annuum” paikallisesta tyypistä ”Cornetto di Pontecorvo”.

Kulutukseen saatettaessa Peperone di Pontecorvolla on oltava seuraavat ominaisuudet. Hedelmä: kokonainen, kolmilohkoinen. Väri: punainen, vihreää juovikkuutta enintään 40 prosenttia pinta-alasta. Muoto: pitkänomainen lieriö- tai kartiomuoto. Hedelmän koko: yli 150 g luokassa ”extra”, 100–150 g luokassa ”Ia”. Hedelmän pituus: yli 18 cm luokassa ”extra”, 14–18 cm luokassa ”Ia”. Malto: ohut. Kuori: ohuempi kuin muissa saman tuotelajin tuotteissa. Maku: makea.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien tuotantovaiheiden siemen- ja kasvituotannosta (joka perustuu yksinomaan ”Capsicum annuum” – ekotyypin ”Cornetto di Pontecorvo” – tyypin populaatioihin) viljelyyn ja lopullisen tuotteen korjuuseen on tapahduttava kohdassa 4 mainitulla alueella.

3.6 Viipalointia, raastamista, pakkaamista jne. koskevat erityiset säännöt:

SAN-tuote ”Peperone di Pontecorvo” on pakattava kohdassa 4 mainitulla tuotantoalueella. Näin vältetään se, että liiallisen käsittelyn seurauksena syntyy hankausta, joka voisi johtaa kudosten vahingoittumiseen ja solunesteen valumiseen. Tuotteet pakataan keräämisen jälkeen, jolloin vältetään myös niiden altistuminen auringonpaisteelle.

Seuraavat pakkaustyypit sallitaan: 200 g:n ja 1–10 kg:n painoiset pahvista, puusta tai myrkyttömästä muovista valmistetut elintarvikepakkaukset, jotka suljetaan siten, ettei niiden sisältöä voida poistaa niiden käärettä rikkomatta.

Pakkausten on oltava puhtaista ja myrkyttömistä materiaaleista valmistettuja ja sovellettavan lainsäädännön mukaisia. Tuotteessa ei saa olla vierasaineita.

Kunkin pakkauksen ja laatikon sisällön on oltava tasalaatuista (sama laatuluokka, väriryhmä ja koko).

Kukin hedelmä voidaan suojata paperilla tai muulla sopivalla materiaalilla, jossa on tuotteen tunnus.

3.7 Merkintöjä koskevat erityiset säännöt:

Etiketissä on oltava seuraavat tiedot: teksti ”Peperone di Pontecorvo” muita selvästi suuremmin, selkein ja lähtemättömin kirjaimin, jotka selvästi erottuvat muusta tekstistä, ja sen perässä maininta ”Denominazione di Origine Protetta” ja sen lyhenne ”D.O.P” (suojattu alkuperänimitys, SAN); tuottaja- ja pakkausyrityksen nimi, toiminimi ja osoite; ja tuotteen alkuperäinen määrä pakkauksessa voimassa olevien määräysten mukaisesti ilmaistuna. Tuotteen tunnus on tyylitelty kuva Pontecorvon perinnepukuun (”pacchiana”) pukeutuneesta naisesta, jolla on käsissään kori ja siinä kuusi Peperone di Pontecorvo - maustepaprikaa. Seitsemäs Peperone di Pontecorvo peittää osan viiriä, jossa on teksti ”Peperone di Pontecorvo”. Nimitys ”Peperone di Pontecorvo” on merkittävä italian kielellä.

4. Maantieteellisen alueen tarkka rajaus

”Peperone di Pontecorvon” tuotantoalue sijaitsee Frosinonen provinssissa ja kattaa Pontecorvon kunnan koko alueen ja osan seuraavien kuntien alueesta: Esperia, S. Giorgio a Liri, Pignataro Interamna, Villa S. Lucia, Piedimonte S. Germano, Aquino, Castrocielo, Roccasecca ja San Giovanni Incarico. Nämä kunnat sijaitsevat Lirin laaksossa samannimisen joen rannalla, ja niissä vallitsevat samat ilmasto- ja maaperäolosuhteet.

5. Yhteys maantieteelliseen alueeseen

5.1 Maantieteellisen alueen erityisyys:

Viljelyalue muodostuu alluviaaliseen ympäristöön kerrostuneesta kvartäärikauden maaperästä, joka on yhteydessä Liri-jokeen ja sen sivujokiin. Maaperä on enimmäkseen irtonaista ja savipitoista, ja se sisältää neutraalia tai kevyesti emäksistä kalkkikiveä. Maaperä on syvää, läpäisevää ja hyvin ojitettua, minkä vuoksi ylimääräisen veden valunta on nopeaa. Ilmasto on Välimeren ilmasto, jossa suhteellinen kosteus on suuri, tuulisuus vähäinen ja vuotuinen keskisademäärä noin 1 100–1 200 mm. Sadejakauma on hyvä erityisesti maanmuokkausvaiheessa ja viljelysyklin alkuvaiheissa.

5.2 Tuotteen erityisyys:

”Peperone di Pontecorvon” erityisominaisuus verrattuna muihin maustepaprikoihin on sen suuri maukkuus ja sen ohueen kuoreen liittyvä parempi sulavuus. Pureskelun lopussa suussa oleva määrä on selvästi vähäisempi kuin muiden saman lajin tuotteiden tapauksessa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

”Peperone di Pontecorvon” SAN-hakemus perustuu tuotteen erityisominaisuuksiin, jotka erottavat sen muista saman tuotelajin tuotteista. ”Peperone di Pontecorvon” erityisyys liittyy läheisesti tuotantoalueen ilmastosta, maaperästä ja inhimillisistä tekijöistä johtuviin olosuhteisiin, ja paikallisen ekotyypin ”Cornetto di Pontecorvo” erikoislaatu ja menestys ja sitä kautta ”Peperone di Pontecorvon” ominaisuudet ovat seurausta näistä olosuhteista. ”Peperone di Pontecorvon” viljelymaat ovat hyvin hedelmällisiä ja erityisen ravinnepitoisia, mikä yhdessä alueen sademäärän kanssa mahdollistaa tuotteen suuren maukkuuden. Luonnonominaisuuksien lisäksi tulee paikallisten työntekijöiden työpanos. He ovat osanneet vuosittain valita parhaat paikalliset hedelmät ja tuottaneet kylvötaimia taimitarhoissa oikeissa olosuhteissa ja valinneet niille parhaiten soveltuvat viljelytavat, parantaen tällä tavoin ekotyypin laatuominaisuuksia. Tämä jalostustoiminta on ajan myötä lisännyt ”Peperone di Pontecorvon” kuoren ohuutta ja sen myötä tuotteen mainetta hyvin sulavana. Runsaat historialliset maininnat todistavat alueen yhteydestä ”Peperone di Pontecorvon” viljelyyn, tuotantoon, markkinointiin ja kulutukseen. Vuonna 1830, kun Pontecorvon ruhtinaskunta oli Kirkkovaltion alaisuudessa, julkaistiin kirjanen, jossa alueen viljelysten joukossa mainitaan Peperone di Pontecorvon tuotanto. Vuodelta 1873 peräisin olevassa artikkelissa, joka koskee Pontecorvon kunnan tekemää veroesitystä, peräänkuulutettiin markkinaveroa Capsicum-kasvin (maustepaprikan) myynnille. Nk. Jacinin selvityksessä (Inchiesta Jacini) vuodelta 1882 mainitaan paikallisissa hedelmätarhoissa ja koko alueella viljeltävien kasvien joukossa maustepaprika ja todetaan väestön ruokailutottumusten selonteossa, että viljelijät pitävät maustepaprikoja ”mainiona leivän särpimenä”. Maatalousosuuskunnan (Consorzio Agrario) perustaminen toukokuussa 1889 antoi merkittävän sysäyksen maustepaprikan viljelylle, joka seuraavina vuosina laajeni tuntuvasti ja on nykyään yksi alueen resursseista.

Eritelmän julkaisutiedot:

Hallitus on aloittanut kansallisen vastaväitemenettelyn julkaisemalla 21 päivänä joulukuuta 2007Italian tasavallan virallisen lehden numerossa 296 ehdotuksen suojatun alkuperänimityksen ”Peperone di Pontecorvo” hyväksymiseksi.

Eritelmän täydellinen teksti on saatavissa internet-osoitteessa joko seuraavan linkin kautta:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

tai

menemällä suoraan ministeriön www-sivuston etusivulle (http://www.politicheagricole.it) ja klikkaamalla ensin ”Prodotti di Qualità” (vasemmalla) ja sen jälkeen ”Disciplinari di Produzione all’esame dell’UE [regolamento (CE) n. 510/2006]”.

(1) EUVL L 93, 31.3.2006, s. 12.